कश्मीर मुद्दे पर चर्चा करना चाहता है पाकिस्तान  
भारत और पाकिस्तान के विदेश सचिवों के बीच होने वाली वार्ता में पाकिस्तान कश्मीर के मामले पर मुख्य रूप से चर्चा करने का इच्छुक है।
भारत और पाकिस्तान के विदेश सचिवों के बीच होने वाली वार्ता में पाकिस्तान कश्मीर के मामले पर मुख्य रूप से चर्चा करने का इच्छुक है। 'डॉन न्यूज' ने पाकिस्तानी विदेश विभाग के सूत्रों  के हवाले से यह खबर दी है कि इस बातचीत की अब तक कोई तारीख तय नहीं हुई है हालांकि पाकिस्तान ने 24-25 जून को वार्ता कराने का प्रस्ताव रखा है। भारत ने इस पर अब तक कोई प्रतिक्रिया नहीं दी है।  पाकिस्तानी विदेश विभाग की ओर से बुधवार को जारी बयान में कहा गया, "जम्मू एवं कश्मीर प्रमुख मामला है और भारत के साथ होने वाली वार्ता में इसे कारगर और उद्देश्यपूर्ण ढंग से हल किया जाना जरूरी है।" सूत्रों ने बताया कि भारतीय विदेश सचिव निरूपमा राव और विदेश सचिव सलमान बशीर के बीच होने वाली इस बैठक में जम्मू एवं कश्मीर, शांति और सुरक्षा तथा दोस्ताना आदान-प्रदान के बारे में चर्चा होगी। पाकिस्तानी वरिष्ठ अधिकारियों का कहना है कि वह इस बैठक को लेकर ज्यादा आशांवित नहीं है।  एक अधिकारी ने बताया, "हम बखूबी जानते हैं कि परिणामोन्मुखी प्रक्रिया की हमारी इच्छा के बावजूद ऐसा एक बार बातचीत करने मात्र से नहीं हो सकता।"